ການຜ່າຕັດ ປ່ຽນໃບໜ້າ ຢ່າງຍືດຍາວ ໄດ້ມອບຊີວິດໃໝ່ ໃຫ້ແກ່ ນັກດັບເພີງ ຜູ້ຖືກໄຟເຜົາໜ້າ
ທ່ານ Patrick Hardison ໄດ້ຮັບການຜ່າຕັດປ່ຽນໃບໜ້າ ທີ່ໃຊ້ເວລາ 26 ຊົ່ວໂມງ ເມື່ອເດືອນສິງຫາ ຜ່ານມາ ຢູ່ທີ່ສູນການແພດ ມະຫາວິທະຍາໄລ ນິວຢອກ.
ອາສາສະໝັກ ພະນັກງານດັບເພີງ ສະຫະລັດຄົນໜຶ່ງ ທີ່ຖືກໄຟ ໄໝ້ຢ່າງສາຫັດ ໃນເວລາເຮືອນຫຼັງໜຶ່ງ ທີ່ກຳລັງຖືກໄຟໄໝ້ຢູ່ນັ້ນ ໄດ້ພັງລົງອ້ອມຮອບຕົວ ຜູ້ກ່ຽວເມື່ອ 14 ປີກ່ອນ ນັບຕັ້ງແຕ່ນັ້ນມາ ລາວໄດ້ມີຊີວິດຢູ່ ພ້ອມກັບບາດແຜຢູ່ໃບໜ້າ ທີ່ເສຍໂສມ ມີການ ຄາດໝາຍວ່າ ລາວອາດຈະເສຍສາຍຕາ ຊຶ່ງໄດ້ກະຕຸ້ນໃຫ້ລາວ ຕັດສິນໃຈຮັບການ ຜ່າຕັດປ່ຽນໃບໜ້າ ຜູ້ສື່ຂ່າວ ຂອງວີໂອເອ Zlatica Hoke ມີລາຍງານກ່ຽວກັບ ວິທີການຜ່າຕັດດັ່ງກ່າວ ຢູ່ທີ່ ໂຮງໝໍໃນນະຄອນນິວຢອກ ອັນເປັນການຜ່າຕັດທີ່ສະລັບສັບຊ້ອນ ທີ່ສຸດ ນັບຕັ້ງແຕ່ໄດ້ມີການຜ່າຕັດປ່ຽນໃບໜ້າຄັ້ງທຳອິດ ໃນປະ ເທດຝຣັ່ງ ເມື່ອປີ 2005 ໄຊຈະເລີນສຸກ ຈະນຳເອົາລາຍລະອຽດ ມາສະເໜີທ່ານ ໃນອັນດັບຕໍ່ໄປ ນາຍແພດຫຼາຍກວ່າ 100 ທ່ານ ແລະ ບັນດາພະນັກງານການແພດ ອີກຈຳນວນໜຶ່ງ ໄດ້ມີ ສ່ວນຮ່ວມໃນການຜ່າຕັດດັ່ງກ່າວ ທີ່ໃຊ້ເວລາ 26 ຊົ່ວໂມງ ເມື່ອເດືອນສິງຫາຜ່ານມາ ຢູ່ທີ່ ສູນການແພດ ມະຫາວິທະຍາໄລ ນິວຢອກ ການຜ່າຕັດດັ່ງກ່າວ ໄດ້ໃຫ້ໃບໜ້າໃໝ່ ໜັງຫົວ ຫູພ້ອມດ້ວຍຮູຫູທັງສອງຂ້າງ ແລະ ສ່ວນ ອື່ນໆຂອງກະດູກໃບໜ້າ ແກ່ ທ່ານ Patrick Hardison ອາຍຸ 41 ປີ ແຕ່ສ່ວນທີ່ສຳຄັນສຸດ ຂອງຂັ້ນຕອນ ທີ່ສະລັບສັບຊ້ອນນັ້ນ ກໍແມ່ນການເອົາໜັງຕາທັງສອງຂ້າງ ໃສ່ຄືນໃຫ້ແກ່ ຄົນເຈັບ ອີງຕາມນາຍແພດຜ່າຕັດເສີມຄວາມງາມ ທ່ານ Eduardo Rodriquez ນາຍແພດຜ່າຕັດ ທ່ານ Rodriquez ເວົ້າວ່າ ທ່ານ Hardison ຖືກໄຟໄໝ້ຂັ້ນທີ 3 ໝາຍຄວາມວ່າ ເປັນການເຜົາ ໄໝ້ທີ່ຮ້າຍແຮງທີ່ສຸດ ເມື່ອປີ 2001 ໃນເວລາລາວໄດ້ເຂົ້າໄປໃນເຮືອນຫຼັງໜຶ່ງ ທີ່ຖືກໄຟໄໝ້ຢູ່ນັ້ນ ຢູ່ໃນນະຄອນ Memphis ລັດ Tennessee ແລະ ໂຄງສ້າງຢູ່ເບື້ອງເທີງໄດ້ພັງລົງມາໃສ່ລາວ ການຜ່າ ຕັດໃບໜ້າຂອງລາວ ຫຼາຍກວ່າ 70 ເທື່ອ ກໍບໍ່ໄດ້ຊ່ວຍແຕ່ຢ່າງໃດເລີຍ ແຕ່ມັນເປັນການ ຢ້ານກົວວ່າ ລາວອາດຈະບໍ່ສາມາດ ເບິ່ງພວກລູກເຕົ້າຂອງລາວ ທີ່ໄດ້ກະຕຸ້ນໃຫ້ລາວ ສະແຫວງຫາການຜ່າຕັດປ່ຽນໃບໜ້າ ຫຼັງຈາກລໍຄອຍມາ ເປັນເວລາເກືອບປີໜຶ່ງ ສຳລັບ ຜູ້ບໍລິຈາກ ກໍມີຊາຍຄົນໜຶ່ງ ອາຍຸ 26 ປີ ຢູ່ນະຄອນນິວຢອກ ຜູ້ທີ່ໄດ້ປະສົບອຸປະຕິເຫດ ທາງລົດຈັກ ທີ່ເຮັດໃຫ້ຜູ້ກ່ຽວຢູ່ໃນສະພາບອຳມະພາດ ແລະ ຄອບຄົວຂອງລາວ ໄດ້ຕົກ ລົງບໍລິຈາກໃບໜ້າຂອງລາວ ຫຼັງຈາກການຜ່າຕັດທີ່ຍາກລຳບາກຜ່ານໄປແລ້ວ ທ່ານ Hardison ກໍ ໄດ້ເລີ້ມການບຳບັດ ເພື່ອຊ່ວຍໃຫ້ລາວ ມີຄວາມຮູ້ສຶກ ໃນພາກສ່ວນ ຕ່າງໆຂອງໃບໜ້າໃໝ່ລາວ ກັບຄືນມາ ທ່ານ Hardison ເວົ້າວ່າ ທ່ານ Hardison ຍັງຄົງຮັກສາຕົວຢູ່ໃນໂຮງໝໍ ບ່ອນທີ່ພະນັກງານແພດ ຕິດຕາມເບິ່ງລາວ ກ່ຽວກັບຄວາມເປັນໄປໄດ້ວ່າ ອາດຈະເກີດການປະຕິເສດ ຕໍ່ເນື້ອເຫຍື່ອໃໝ່ ຊຶ່ງເປັນເລື້ອງ ທຳມະດາ ຫຼັງຈາກການຜ່າຕັດປ່ຽນອະໄວຍະວະແລ້ວ ນາຍແພດຜ່າຕັດ Rodriguez ຜູ້ນຳພາວິທີການຜ່າຕັດໃຫ້ ທ່ານ Hardison ກ່າວວ່າ ການຜ່າຕັດປ່ຽນໃບໜ້າ ບໍ່ແມ່ນ ການຜ່າຕັດແບບທຳມະດາ ແຕ່ຄວາມຮຽກຮ້ອງຕ້ອງການພວມມີຫຼາຍຂຶ້ນ ຫຼັງຈາກເກີດສົງ ຄາມຢູ່ໃນອີຣັກ ແລະ ອັຟການິສຖານ ບ່ອນທີ່ທະຫານຫຼາຍຄົນ ໄດ້ຮັບບາດເຈັບຢູ່ໃບໜ້າ ຢ່າງສາຫັດ